Book of Wei 07

魏書七　　呂布（張邈）臧洪傳第七

呂布 (Lü Bu)
呂布字奉先，五原郡九原人也. 以驍武給並州. 刺史丁原為騎都尉，屯河內，以布為主簿，大見親待. 靈帝崩，原將兵詣洛陽. 英雄記曰：原子建陽. 本出自寒家，為人粗略，有武勇，善騎射. 為南縣吏，受使不辭難，有警急，追寇虜，輒在其前. 裁知書，少有吏用. 與何進謀誅諸黃門，拜執金吾. 進敗，董卓入京都，將為亂，欲殺原，並其兵眾. 卓以布見信于原，誘布令殺原. 布斬原首詣卓，卓以布為騎都尉，甚愛信之，誓為父子.

布便弓馬，膂力過人，號為飛將. 稍遷至中郎將，封都亭侯. 卓自以遇人無禮，恐人謀己，行止常以布自衛. 然卓性剛而褊，忿不思難，嘗小失意，拔手戟擲布. 布拳捷避之，詩曰：「無拳無勇，職為亂階. 」注：「拳，力也. 」為卓顧謝，卓意亦解. 由是陰怨卓. 卓常使布守中閤，布與卓侍婢私通，恐事發覺，心不自安.

先是，司徒王允以布州裏壯健，厚接納之. 後布詣允，陳卓幾見殺狀. 時允與僕射士孫瑞密謀誅卓，是以告布使為內應. 布曰：「奈如父子何！」允曰：「君自姓呂，本非骨肉. 今憂死不暇，何謂父子？」布遂許之，手刃刺卓. 語在卓傳. 允以布為（奮威）〔奮武〕將軍，假節，儀比三司，進封溫侯，共秉朝政. 布自殺卓後，畏惡涼州人，涼州人皆怨. 由是李傕等遂相結還攻長安城. 英雄記曰：郭汜在城北. 布開城門，將兵就汜，言「且卻兵，但身決勝負」. 汜、布乃獨共對戰，布以矛刺中汜，汜後騎遂前救汜，汜、布遂各兩罷. 布不能拒，傕等遂入長安. 卓死後六旬，布亦敗. 臣松之案英雄記曰：諸書，布以四月二十三日殺卓，六月一日敗走，時又無閏，不及六旬. 將數百騎出武關，欲詣袁術.

布自以殺卓為術報讎，欲以德之. 術惡其反覆，拒而不受. 北詣袁紹，紹與布擊張燕於常山. 燕精兵萬餘，騎數千. 布有良馬曰赤兔. 曹瞞傳曰：時人語曰：「人中有呂布，馬中有赤兔. 」常與其親近成廉、魏越等陷鋒突陳，遂破燕軍. 而求益兵眾，將士鈔掠，紹患忌之. 布覺其意，從紹求去. 紹恐還為己害，遣壯士夜掩殺布，不獲. 事露，布走河內，英雄記曰：布自以有功于袁氏，輕傲紹下諸將，以為擅相署置，不足貴也. 布求還洛，紹假布領司隸校尉. 外言當遣，內欲殺布. 明日當發，紹遣甲士三十人，辭以送布. 布使止於帳側，偽使人於帳中鼓箏. 紹兵臥，布無何出帳去，而兵不覺. 夜半兵起，亂斫布床被，謂為已死. 明日，紹訊問，知布尚在，乃閉城門. 布遂引去. 與張楊合. 紹令眾追之，皆畏布，莫敢逼近者. 英雄記曰：楊及部曲諸將，皆受傕、汜購募，共圖布. 布聞之，謂楊曰：「布，卿州裏也. 卿殺布，於卿弱. 不如賣布，可極得汜、傕爵寵. 」楊於是外許汜、傕，內實保護布. 汜、傕患之，更下大封詔書，以布為潁川太守.

張邈 (Zhang Miao)
張邈字孟卓，東平壽張人也. 少以俠聞，振窮救急，傾家無愛，士多歸之. 太祖、袁紹皆與邈友. 辟公府，以高第拜騎都尉，遷陳留太守. 董卓之亂，太祖與邈首舉義兵. 汴水之戰，邈遣衛茲將兵隨太祖. 袁紹既為盟主，有驕矜色，邈正議責紹. 紹使太祖殺邈，太祖不聽，責紹曰：「孟卓，親友也，是非當容之. 今天下未定，不宜自相危也. 」邈知之，益德太祖. 太祖之征陶謙，敕家曰；「我若不還，往依孟卓. 」後還，見邈，垂泣相對. 其親如此.

呂布之拾袁紹從張楊也，過邈臨別，把手共誓. 紹聞之，大恨. 邈畏太祖終為紹擊己也，心不自安. 興平元年，太祖複征謙，邈弟超，與太祖將陳宮、從事中郎許汜、王楷共謀叛太祖. 宮說邈曰：「今雄傑並起，天下分崩，君以千里之眾，當四戰之地，撫劍顧眄，亦足以為人豪，而反制於人，不以鄙乎！今州軍東征，其處空虛，呂布壯士，善戰無前，若權迎之，共牧兗州，觀天下形勢，俟時事之變通，此亦縱橫之一時也. 」邈從之. 太祖初使宮將兵留屯東郡，遂以其眾東迎布為兗州牧，據濮陽. 郡縣皆應，唯鄄城、東阿、范為太祖守. 太祖引軍還，與布戰於濮陽，太祖軍不利，相持百餘日. 是時歲旱、蟲蝗、少谷，百姓相食，布東屯山陽. 二年間，太祖乃盡複收諸城，擊破布於钜野. 布東奔劉備. 英雄記曰：布見備，甚敬之，謂備曰：「我與卿同邊地人也. 布見關東起兵，欲誅董卓. 布殺卓東出，關東諸將無安布者，皆欲殺布耳. 」請備於帳中坐婦床上，令婦向拜，酌酒飲食，名備為弟. 備見布語言無常，外然之而內不說. 邈從布，留超將家屬屯雍丘. 太祖攻圍數月，屠之，斬超及其家. 邈詣袁術請救未至，自為其兵所殺. 獻帝春秋曰：袁術議稱尊號，邈謂術曰：「漢據火德，絕而複揚，德澤豐流，誕生明公. 公居軸處中，入則享于上席，出則為眾目之所屬，華、霍不能增其高，淵泉不能同其量，可謂巍巍蕩蕩，無與為貳. 何為舍此而欲稱制？恐福不盈眥，禍將溢世. 莊周之稱郊祭犧牛，養飼經年，衣以文繡，宰執鸞刀，以入廟門，當此之時，求為孤犢不可得也！」按本傳，邈詣術，未至而死. 而此雲諫稱尊號，未詳孰是.

備東擊術，布襲取下邳，備還歸布. 布遣備屯小沛. 布自稱徐州刺史. 英雄記曰：布初入徐州，書與袁術. 術報書曰：「昔董卓作亂，破壞王室，禍害術門戶，術舉兵關東，未能屠裂卓. 將軍誅卓，送其頭首，為術掃滅讎恥，使術明目於當世，死生不愧，其功一也. 昔將金元休向兗州，甫詣（封部）〔封丘〕，為曹操逆所拒破，流離迸走，幾至滅亡. 將軍破兗州，術複明目於遐邇，其功二也. 術生年已來，不聞天下有劉備，備乃舉兵與術對戰；術憑將軍威靈，得以破備，其功三也. 將軍有三大功在術，術雖不敏，奉以生死. 將軍連年攻戰，軍糧苦少，今送米二十萬斛，迎逢道路，非直此止，當駱驛複致；若兵器戰具，它所乏少，大小唯命. 」布得書大喜，遂造下邳. 典略曰：元休名尚，京兆人也. 尚與同郡韋休甫、第五文休俱著名，號為三休. 尚，獻帝初為兗州刺史，東之郡，而太祖已臨兗州. 尚南依袁術. 術僭號，欲以尚為太尉，不敢顯言，私使人諷之，尚無屈意，術亦不敢強也. 建安初，尚逃還，為術所害. 其後尚喪與太傅馬日磾喪俱至京師，天子嘉尚忠烈，為之咨嗟，詔百官弔祭，拜子瑋郎中，而日磾不與焉. 英雄記曰：布水陸東下，軍到下邳西四十裏. 備中郎將丹楊許耽夜遣司馬章誑來詣布，言「張益德與下邳相曹豹共爭，益德殺豹，城中大亂，不相信. 丹楊兵有千人屯西白門城內，聞將軍來東，大小踴躍，如複更生. 將軍兵向城西門，丹楊軍便開門內將軍矣」. 布遂夜進，晨到城下. 天明，丹楊兵悉開門內布兵. 布于門上坐，步騎放火，大破益德兵，獲備妻子軍資及部曲將吏士家口. 建安元年六月夜半時，布將河內郝萌反，將兵入布所治下邳府，詣事閤外，同聲大呼攻閤，閤堅不得入. 布不知反者為誰，直牽婦，科頭袒衣，相將從溷上排壁出，詣都督高順營，直排順門入. 順問：「將軍有所隱不？」布言「河內兒聲」. 順言「此郝萌也」. 順即嚴兵入府，弓弩並射萌眾；萌眾亂走，天明還故營. 萌將曹性反萌，與對戰，萌刺傷性，性斫萌一臂. 順斫萌首，床輿性，送詣布. 布問性，言「萌受袁術謀. 」「謀者悉誰？」性言「陳宮同謀. 」時宮在坐上，面赤，傍人悉覺之. 布以宮大將，不問也. 性言「萌常以此問，性言呂將軍大將有神，不可擊也，不意萌狂惑不止. 」布謂性曰：「卿健兒也！」善養視之. 創愈，使安撫萌故營，領其眾. 術遣將紀靈等步騎三萬攻備，備求救於布. 布諸將謂布曰：「將軍常欲殺備，今可假手於術. 」布曰：「不然. 術若破備，則北連太山諸將，吾為在術圍中，不得不救也. 」便嚴步 兵千、騎二百，馳往赴備. 靈等聞布至，皆斂兵不敢複攻. 布於沛西南一裏安屯，遣鈴下請靈等，靈等亦請布共飲食. 布謂靈等曰：「玄德，布弟也. 弟為諸君所困，故來救之. 布性不喜合鬥，但喜解鬥耳. 」布令門候于營門中舉一隻戟，布言：「諸君觀布射戟小支，一發中者諸君當解去，不中可留決鬥. 」布舉弓射戟，正中小支. 諸將皆驚，言「將軍天威也」！明日複歡會，然後各罷.

術欲結布為援，乃為子索布女，布許之. 術遣使韓胤以僭號議告布，並求迎婦. 沛相陳珪恐術、布成婚，則徐、揚合從，將為國難，於是往說布曰；「曹公奉迎天子，輔贊國政，威靈命世，將征四海，將軍宜與協同策謀，圖太山之安. 今與術結婚，受天下不義之名，必有累卵之危. 」布亦怨術初不己受也，女已在塗，追還絕婚，械送韓胤，梟首許市. 珪欲使子登詣太祖，布不肯遣. 會使者至，拜布左將軍. 布大喜，即聽登往，並令奉章謝恩. 英雄記曰：初，天子在河東，有手筆版書召布來迎. 布軍無畜積，不能自致，遣使上書. 朝廷以布為平東將軍，封平陶侯. 使人於山陽界亡失文字，太祖又手書厚加慰勞布，說起迎天子，當平定天下意，並詔書購捕公孫瓚、袁術、韓暹、楊奉等. 布大喜，複遣使上書於天子曰：「臣本當迎大駕，知曹操忠孝，奉迎都許. 臣前與操交兵，今操保傅陛下，臣為外將，欲以兵自隨，恐有嫌疑，是以待罪徐州，進退未敢自寧. 」答太祖曰：「布獲罪之人，分為誅首，手命慰勞，厚見褒獎. 重見購捕袁術等詔書，布當以命為效. 」太祖更遣奉車都尉王則為使者，齎詔書，又封平東將軍印綬來拜布. 太祖又手書與布曰：「山陽屯送將軍所失大封，國家無好金，孤自取家好金更相為作印，國家無紫綬，自取所帶紫綬以籍心. 將軍所使不良. 袁術稱天子，將軍止之，而使不通章. 朝廷信將軍，使複重上，以相明忠誠. 」布乃遣登奉章謝恩，並以一好綬答太祖. 登見太祖，因陳布勇而無計，輕於去就，宜早圖之. 太祖曰：「布，狼子野心，誠難久養，非卿莫能究其情也. 」即增珪秩中二千石，拜登廣陵太守. 臨別，太祖執登手曰：「東方之事，便以相付. 」令登陰合部眾以為內應.

始，布因登求徐州牧，登還，布怒，拔戟斫幾曰：「卿父勸吾協同曹公，絕婚公路；今吾所求無一獲，而卿父子並顯重，為卿所賣耳！卿為吾言，其說雲何？」登不為動容，徐喻之曰；「登見曹公言：'待將軍譬如養虎，當飽其肉，不飽則將噬人. '公曰：'不如卿言也. 譬如養鷹，饑則為用，飽則揚去. '其言如此. 」布意乃解.

術怒，與韓暹、楊奉等連勢，遣大將張勳攻布. 布謂珪曰：「今致術軍，卿之由也，為之奈何？」珪曰：「暹、奉與術，卒合之軍耳，策謀不素定，不能相維持，子登策之，比之連雞，勢不俱棲，可解離也. 」布用珪策，遣人說暹、奉，使與己並力共擊術軍，軍資所有，悉許暹、奉. 於是暹、奉從之，勳大破敗. 九州春秋載布與暹、奉書曰：「二將軍拔大駕來東，有元功於國，當書勳竹帛，萬世不朽. 今袁術造逆，當共誅討，奈何與賊臣還共伐布？布有殺董卓之功，與二將軍俱為功臣，可因今共擊破術，建功於天下，此時不可失也. 」暹、奉得書，即回計從布. 布進軍，去勳等營百步，暹、奉兵同時併發，斬十將首，殺傷墮水死者不可勝數. 英雄記曰：布後又與暹、奉二軍向壽春，水陸並進，所過虜略. 到鍾離，大獲而還. 既渡淮北，留書與術曰：「足下恃軍強盛，常言猛將武士，欲相吞滅，每抑止之耳！布雖無勇，虎步淮南，一時之間，足下鼠竄壽春，無出頭者. 猛將武士，為悉何在？足下喜為大言以誣天下，天下之人安可盡誣？古者兵交，使在其間，造策者非布先唱也. 相去不遠，可複相聞. 」布渡畢，術自將步騎五千揚兵淮上，布騎皆于水北大咍笑之而還. 時有東海蕭建為琅邪相，治莒，保城自守，不與布通. 布與建書曰：「天下舉兵，本以誅董卓耳. 布殺卓，來詣關東，欲求兵西迎大駕，光復洛京，諸將自還相攻，莫肯念國. 布，五原人也，去徐州五千餘裏，乃在天西北角，今不來共爭天東南之地. 莒與下邳相去不遠，宜當共通. 君如自遂以為郡郡作帝，縣縣自王也！昔樂毅攻齊，呼吸下齊七十餘城，唯莒、即墨二城不下，所以然者，中有田單故也. 布雖非樂毅，君亦非田單，可取布書與智者詳共議之. 」建得書，即遣主簿齎箋上禮，貢良馬五匹. 建尋為臧霸所襲破，得建資實. 布聞之，自將步騎向莒. 高順諫曰：「將軍躬殺董卓，威震夷狄，端坐顧盼，遠近自然畏服，不宜輕自出軍；如或不捷，損名非小. 」布不從. 霸畏布（引還）鈔暴，果登城拒守. 布不能拔，引還下邳. 霸後複與布和.

建安三年，布複叛為術，遣高順攻劉備於沛，破之. 太祖遣夏侯惇救備，為順所敗. 太祖自征布，至其城下，遺布書，為陳禍福. 布欲降，陳宮等自以負罪深，沮其計. 獻帝春秋曰：太祖軍至彭城. 陳宮謂布：「宜逆擊之，以逸擊勞，無不克也. 」布曰：「不如待其來攻，蹙著泗水中. 」及太祖軍攻之急，布于白門樓上謂軍士曰：「卿曹無相困，我（自首當）〔當自首〕明公. 」陳宮曰：「逆賊曹操，何等明公！今日降之，若卵投石，豈可得全也！」布遣人求救於術，（術）自將千餘騎出戰，敗走，還保城，不敢出. 英雄記曰：布遣許汜、王楷告急於術. 術曰：「布不與我女，理自當敗，何為複來相聞邪？」汜、楷曰：「明上今不救布，為自敗耳！布破，明上亦破也. 」術時僭號，故呼為明上. 術乃嚴兵為布作聲援. 布恐術為女不至，故不遣兵救也，以綿纏女身，縛著馬上，夜自送女出與術，與太祖守兵相觸，格射不得過，複還城. 布欲令陳宮、高順守城，自將騎斷太祖糧道. 布妻謂曰：「將軍自出斷曹公糧道是也. 宮、順素不和，將軍一出，宮、順必不同心共城守也，如有蹉跌，將軍當於何自立乎？原將軍諦計之，無為宮等所誤也. 妾昔在長安，已為將軍所棄，賴得龐舒私藏妾身耳，今不須顧妾也. 」布得妻言，愁悶不能自決. 魏氏春秋曰：陳宮謂布曰：「曹公遠來，勢不能久. 若將軍以步騎出屯，為勢於外，宮將餘眾閉守於內，若向將軍，宮引兵而攻其背，若來攻城，將軍為救於外. 不過旬日，軍食必盡，擊之可破. 」布然之. 布妻曰：「昔曹氏待公台如赤子，猶舍而來. 今將軍厚公台不過於曹公，而欲委全城，捐妻子，孤軍遠出，若一旦有變，妾豈得為將軍妻哉！」布乃止. 術亦不能救. 布雖驍猛，然無謀而多猜忌，不能制禦其黨，但信諸將. 諸將各異意自疑，故每戰多敗. 太祖塹圍之三月，上下離心，其將侯成、宋憲、魏續縛陳宮，將其眾降. 九州春秋曰：初，布騎將侯成遣客牧馬十五匹，客悉驅馬去，向沛城，欲歸劉備. 成自將騎逐之，悉得馬還. 諸將合禮賀成，成釀五六斛酒，獵得十餘頭豬，未飲食，先持半豬五鬥酒自入詣布前，跪言：「間蒙將軍恩，逐得所失馬，諸將來相賀，自釀少酒，獵得豬，未敢飲食，先奉上微意. 」布大怒曰：「布禁酒，卿釀酒，諸將共飲食作兄弟，共謀殺布邪？」成大懼而去，棄所釀酒，還諸將禮. 由是自疑，會太祖圍下邳，成遂領眾降. 布與其麾下登白門樓. 兵圍急，乃下降. 遂生縛布，布曰：「縛太急，小緩之. 」太祖曰：「縛虎不得不急也. 」布請曰：「明公所患不過於布， 今已服矣，天下不足憂. 明公將步，令布將騎，則天下不足定也. 」太祖有疑色. 劉備進曰：「明公不見布之事丁建陽及董太師乎！」太祖頷之. 布因指備曰：「是兒最叵信者. 」英雄記曰：布謂太祖曰：「布待諸將厚也，諸將臨急皆叛布耳. 」太祖曰：「卿背妻，愛諸將婦，何以為厚？」布默然. 獻帝春秋曰：布問太祖：「明公何瘦？」太祖曰：「君何以識孤？」布曰：「昔在洛，會溫氏園. 」太祖曰：「然. 孤忘之矣. 所以瘦，恨不早相得故也. 」布曰：「齊桓舍射鉤，使管仲相；今使布竭股肱之力，為公前驅，可乎？」布縛急，謂劉備曰：「玄德，卿為坐客，我為執虜，不能一言以相寬乎？」太祖笑曰：「何不相語，而訴明使君乎？」意欲活之，命使寬縛. 主簿王必趨進曰：「布，勍虜也. 其眾近在外，不可寬也. 」太祖曰：「本欲相緩，主簿複不聽，如之何？」於是縊殺布. 布與宮、順等皆梟首送許，然後葬之. 英雄記曰：順為人清白有威嚴，不飲酒，不受饋遺. 所將七百餘兵，號為千人，鎧甲鬥具皆精練齊整，每所攻擊無不破者，名為陷陳營. 順每諫布，言「凡破家亡國，非無忠臣明智者也，但患不見用耳. 將軍舉動，不肯詳思，輒喜言誤，誤不可數也」. 布知其忠，然不能用. 布從郝萌反後，更疏順. 以魏續有外內之親，悉奪順所將兵以與續. 及當攻戰，故令順將續所領兵，順亦終無恨意.

太祖之禽宮也，問宮欲活老母及女不？宮對曰：「宮聞孝治天下者不絕人之親，仁施四海者不乏人之祀，老母在公，不在宮也. 」太祖召養其母終其身，嫁其女. 魚氏典略曰：陳宮字公台，東郡人也. 剛直烈壯，少與海內知名之士皆相連結. 及天下亂，始隨太祖，後自疑，乃從呂布，為布畫策，布每不從其計. 下邳敗，軍士執布及宮，太祖皆見之，與語平生，故布有求活之言. 太祖謂宮曰：「公台，卿平常自謂智計有餘，今竟何如？」宮顧指布曰：「但坐此人不從宮言，以至於此. 若其見從，亦未必為禽也. 」太祖笑曰：「今日之事當雲何？」宮曰：「為臣不忠，為子不孝，死自分也. 」太祖曰：「卿如是，奈卿老母何？」宮曰：「宮聞將以孝治天下者不害人之親，老母之存否，在明公也. 」太祖曰：「若卿妻子何？」宮曰：「宮聞將施仁政於天下者不絕人之祀，妻子之存否，亦在明公也. 」太祖未複言. 宮曰：「請出就戮，以明軍法. 」遂趨出，不可止. 太祖泣而送之，宮不還顧. 宮死後，太祖待其家皆厚於初.

陳登 (Chen Deng)
陳登者，字元龍，在廣陵有威名. 又掎角呂布有功，加伏波將軍，年三十九卒. 後許汜與劉備並在荊州牧劉表坐，表與備共論天下人，汜曰：「陳元龍湖海之士，豪氣不除. 」備謂表曰：「許君論是非？」表曰：「欲言非，此君為善士，不宜虛言；欲言是，元龍名重天下. 」備問汜：「君言豪，寧有事邪？」汜曰：「昔遭亂過下邳，見元龍. 元龍無客主之意，久不相與語，自上大床臥，使客臥下床. 」備曰：「君有國士之名，今天下大亂，帝主失所，望君憂國忘家，有救世之意，而君求田問舍，言無可采，是元龍所諱也，何緣當與君語？如小人，欲臥百尺樓上，臥君於地，何但上下床之間邪？」表大笑. 備因言曰：「若元龍文武膽志，當求之於古耳，造次難得比也. 」先賢行狀曰：登忠亮高爽，沈深有大略，少有扶世濟民之志. 博覽載籍，雅有文藝，舊典文章，莫不貫綜. 年二十五，舉孝廉，除東陽長，養耆育孤，視民如傷. 是時，世荒民饑，州牧陶謙表登為典農校尉，乃巡土田之宜，盡鑿溉之利，粳稻豐積. 奉使到許，太祖以登為廣陵太守，令陰合眾以圖呂布. 登在廣陵，明審賞罰，威信宣佈. 海賊薛州之群萬有餘戶，束手歸命. 未及期年，功化以就，百姓畏而愛之. 登曰：「此可用矣. 」太祖到下邳，登率郡兵為軍先驅. 時登諸弟在下邳城中，布乃質執登三弟，欲求和同. 登執意不撓，進圍日急. 布刺奸張弘，懼於後累，夜將登三弟出就登. 布既伏誅，登以功加拜伏波將軍，甚得江、淮間歡心，於是有吞滅江南之志. 孫策遣軍攻登于匡琦城. 賊初到，旌甲覆水，群下鹹以今賊眾十倍於郡兵，恐不能抗，可引軍避之，與其空城. 水人居陸，不能久處，必尋引去. 登厲聲曰：「吾受國命，來鎮此土. 昔馬文淵之在斯位，能南平百越，北滅群狄，吾既不能遏除凶慝，何逃寇之為邪！吾其出命以報國，仗義以整亂，天道與順，克之必矣. 」乃閉門自守，示弱不與戰，將士銜聲，寂若無人. 登乘城望形勢，知其可擊. 乃申令將士，宿整兵器，昧爽，開南門，引軍詣賊營，步騎鈔其後. 賊周章，方結陳，不得還船. 登手執軍鼓，縱兵乘之，賊遂大破，皆棄船迸走. 登乘勝追奔，斬虜以萬數. 賊忿喪軍，尋複大興兵向登. 登以兵不敵，使功曹陳矯求救於太祖. 登密去城十裏治軍營處所，令多取柴薪，兩束一聚，相去十步，縱橫成行，令夜俱起火，火然其聚. 城上稱慶，若大軍到. 賊望火驚潰，登勒兵追奔，斬首萬級. 遷登為東城太守. 廣陵吏民佩其恩德，共拔郡隨登，老弱繈負而追之. 登曉語令還，曰：「太守在卿郡，頻致吳寇，幸而 克濟. 諸卿何患無令君乎？」孫權遂跨有江外. 太祖每臨大江而歎，恨不早用陳元龍計，而令封豕養其爪牙. 文帝追美登功，拜登息肅為郎中.

臧洪 (Zang Hong)
臧洪字子源，廣陵射陽人也. 父旻，曆匈奴中郎將、中山、太原太守，所在有名. 謝承後漢書曰：旻有幹事才，達於從政，為漢良吏. 初從徐州從事辟司徒府，除盧奴令，冀州舉尤異，遷揚州刺史、丹楊太守. 是時邊方有警，羌、胡出寇，三府舉能，遷旻匈奴中郎將. 討賊有功，徵拜議郎，還京師. 見太尉袁逢，逢問其西域諸國土地、風俗、人物、種數. 旻具答言西域本三十六國，後分為五十五，稍散至百餘國；其國大小，道裏近遠，人數多少，風俗燥濕，山川、草木、鳥獸、異物名種，不與中國同者，悉口陳其狀，手畫地形. 逢奇其才，歎息言：「雖班固作西域傳，何以加此？」旻轉拜長水校尉，終太原太守. 洪體貌魁梧，有異於人，舉孝廉為郎. 時選三署郎以補縣長；琅邪趙昱為莒長，東萊劉繇下邑長，東海王朗菑丘長，洪即丘長. 靈帝末，棄官還家，太守張超請洪為功曹.

董卓殺帝，圖危社稷，洪說超曰：「明府曆世受恩，兄弟並據大郡，今王室將危，賊臣未梟，此誠天下義烈報恩效命之秋也. 今郡境尚全，吏民殷富，若動枹鼓，可得二萬人，以此誅除國賊，為天下倡先，義之大者也. 」超然其言，與洪西至陳留，見兄邈計事. 邈亦素有心，會於酸棗，邈謂超曰：「聞弟為郡守，政教威恩，不由己出，動任臧洪，洪者何人？」超曰：「洪才略智數優超，超甚愛之，海內奇士也. 」邈即引見洪，與語大異之. 致之于劉兗州公山、孔豫州公緒，皆與洪親善. 乃設壇場，方共盟誓，諸州郡更相讓，莫敢當，咸共推洪. 洪乃升壇操槃歃血而盟曰：「漢室不幸，皇綱失統，賊臣董卓乘釁縱害，禍加至尊，虐流百姓，大懼淪喪社稷，翦覆四海. 兗州刺史岱、豫州刺史伷、陳留太守邈、東郡太守瑁、廣陵太守超等，糾合義兵，並赴國難. 凡我同盟，齊心戮力，以致臣節，殞首喪元，必無二志. 有渝此盟，俾墜其命，無克遺育. 皇天后土，祖宗明靈，實皆鑒之！」洪辭氣慷慨，涕泣橫下，聞其言者，雖卒伍廝養，莫不激揚，人思致節. 臣松之案：于時此盟止有劉岱等五人而已. 魏氏春秋橫內劉表等數人，皆非事實. 表保據江、漢，身未嘗出境，何由得與洪同壇而盟乎？頃之，諸軍莫適先進，而食盡眾散.

超遣洪詣大司馬劉虞謀，值公孫瓚之難，至河間，遇幽、冀二州交兵，使命不達. 而袁紹見洪，又奇重之，與結分合好. 會青州刺史焦和卒，紹使洪領青州以撫其眾. 九州春秋曰：初平中，焦和為青州刺史. 是時英雄並起，黃巾寇暴，和務及同盟，俱入京畿，不暇為民保障，引軍逾河而西. 未久而袁、曹二公卓將戰于滎陽，敗績. 黃巾遂廣，屠裂城邑. 和不能禦，然軍器尚利，戰士尚眾，而耳目偵邏不設，恐動之言妄至，望寇奔走，未嘗接風塵交旗鼓也. 欲作陷冰丸沈河，令賊不得渡，禱祈群神，求用兵必利，耆筮常陳於前，巫祝不去於側；入見其清談幹雲，出則渾亂，命不可知. 州遂蕭條，悉為丘墟也. 洪在州二年，群盜奔走. 紹歎其能，徙為東郡太守，治東武陽.

太祖圍張超於雍丘，超言：「唯恃臧洪，當來救吾. 」眾人以為袁、曹方睦，而洪為紹所表用，必不敗好招禍，遠來赴此. 超曰：「子源，天下義士，終不背本者，但恐見禁制，不相及逮耳. 」洪聞之，果徒跣號泣，並勒所領兵，又從紹請兵馬，求欲救超，而紹終不聽許. 超遂族滅. 洪由是怨紹，絕不與通. 紹興兵圍之，歷年不下. 紹令洪邑人陳琳書與洪，喻以禍福，責以恩義. 洪答曰：隔闊相思，發於寤寐. 幸相去步武之間耳，而以趣舍異規，不得相見，其為愴悢，可為心哉！前日不遺，比辱雅貺，述敘禍福，公私切至. 所以不即奉答者，既學薄才鈍，不足塞詰；亦以吾子攜負側室，息肩主人，家在東州，僕為仇敵. 以是事人，雖披中情，墮肝膽，猶身疏有罪，言甘見怪，方首尾不救，何能恤人？且以子之才，窮該典籍，豈將闇于大道，不達餘趣哉！然猶複云云者，僕以是知足下之言，信不由衷，將以救禍也. 必欲算計長短，辯諮是非，是非之論，言滿天下，陳之更不明，不言無所損. 又言傷告絕之義，非吾所忍行也，是以捐棄紙筆，一無所答. 亦冀遙忖其心，知其計定，不復渝變也. 重獲來命，援引古今，紛紜六紙，雖欲不言，焉得已哉！僕小人也，本因行役，寇竊大州，恩深分厚，甯樂今日自還接刃！每登城勒兵，望主人之旗鼓，感故友之周旋，撫弦搦矢，不覺流涕之覆面也. 何者？自以輔佐主人，無以為悔. 主人相接，過絕等倫. 當受任之初，自謂究竟大事，共尊王室. 豈悟天子不悅，本州見侵，郡將遘牖裏之厄，陳留克創兵之謀，謀計棲遲，喪忠孝之名，杖策攜背，虧交友之分. 揆此二者，與其不得已，喪忠孝之名與虧交友之道，輕重殊塗，親疏異畫，故便收淚告絕. 若使主人少垂故人，住者側席，去者克己，不汲汲于離友，信刑戮以自輔，則僕抗季劄之志，不為今日之戰矣. 何以效之？昔張景明親登壇啖血，奉辭奔走，卒使韓牧讓印，主人得地；然後但以拜章朝主，賜爵獲傳之故，旋時之間，不蒙觀過之貸，而受夷滅之禍. 臣松之案英雄記雲：「袁紹使張景明、郭公則、高元才等說韓馥，使讓冀州. 」然馥之讓位，景明亦有其功. 其餘之事未詳. 呂奉先討卓來奔，請兵不獲，告去何罪？複見斫刺，濱於死亡. 劉子琪奉使逾時，辭不獲命，畏威懷親，以詐求歸，可謂有志忠孝，無損霸道者也；然輒僵斃麾下，不蒙虧除. 臣松之案：公孫瓚表列紹罪過雲：「紹與故虎牙將軍劉勳首共造兵，勳仍有效，而以小忿枉害於勳，紹罪七也. 」疑此是子璜也. 僕雖不敏，又素不能原始見終，睹微知著，竊度主人之心，豈謂三子 宜死，罰當刑中哉？實且欲一統山東，增兵討讎，懼戰士狐疑，無以沮勸，故抑廢王命以崇承制，慕義者蒙榮，待放者被戮，此乃主人之利，非游士之原也. 故僕鑒戒前人，困窮死戰. 僕雖下愚，亦嘗聞君子之言矣. 此實非吾心也. 乃主人招焉. 凡吾所以背棄國民，用命此城者，正以君子之違，不適敵國故也. 是以獲罪主人，見攻逾時，而足下更引此義以為吾規，無乃辭同趨異，非君子所為休戚者哉！吾聞之也，義不背親，忠不違君，故東宗本州以為親援，中扶郡將以安社稷，一舉二得以徼忠孝，何以為非？而足下欲吾輕本破家，均君主人. 主人之於我也，年為吾兄，分為篤友，道乖告去，以安君親，可謂順矣. 若子之言，則包胥宜致命於伍員，不當號哭於秦庭矣. 苟區區於攘患，不知言乖乎道理矣. 足下或者見城圍不解，救兵未至，感婚姻之義，惟平生之好，以屈節而苟生，勝守義而傾覆也. 昔晏嬰不降志於白刃，南史不曲筆以求生，故身著圖像，名垂後世，況僕據金城之固，驅士民之力，散三年之畜，以為一年之資，匡困補乏，以悅天下，何圖築室反耕哉！但懼秋風揚塵，伯珪馬首南向，張楊、飛燕，膂力作難，北鄙將告倒縣之急，股肱奏乞歸之誠耳. 主人當鑒我曹輩，反旌退師，治兵鄴垣，何宜久辱盛怒，暴威於吾城下哉？足下譏吾恃黑山以為救，獨不念黃巾之合從邪！加飛燕之屬悉以受王命矣. 昔高祖取彭越於钜野，光武創基兆於綠林，卒能龍飛中興，以成帝業，苟可輔主興化，夫何嫌哉！況僕親奉璽書，與之從事. 行矣孔璋！足下徼利於境外，臧洪授命於君親；吾子讬身於盟主，臧洪策名於長安. 子謂餘身死而名滅，僕亦笑子生死而無聞焉，悲哉！本同而末離，努力努力，夫複何言！

紹見洪書，知無降意，增兵急攻. 城中糧穀以盡，外無強救，洪自度必不免，呼吏士謂曰：「袁氏無道，所圖不軌，且不救洪郡將. 洪於大義，不得不死，今諸君無事空與此禍！可先城未敗，將妻子出. 」將吏士民皆垂泣曰：「明府與袁氏本無怨隙，今為本朝郡將之故，自致殘困，吏民何忍當舍明府去也！」初尚掘鼠煮筋角，後無可複食者. 主簿啟內廚米三鬥，請中分稍以為糜粥，洪歎曰：「獨食此何為！」使作薄粥，眾分歠之，殺其愛妾以食將士. 將士鹹流涕，無能仰視者. 男女七八千人相枕而死，莫有離叛.

城陷，紹生執洪. 紹素親洪，盛施幃幔，大會諸將見洪，謂曰：「臧洪，何相負若此！今日服未？」洪據地瞋目曰：「諸袁事漢，四世五公，可謂受恩. 今王室衰弱，無扶翼之意，欲因際會，希冀非望，多殺忠良以立奸威. 洪親見呼張陳留為兄，則洪府君亦宜為弟，同共戮力，為國除害，何為擁眾觀人屠滅！惜洪力劣，不能推刃為天下報仇，何謂服乎！」紹本愛洪，意欲令屈服，原之；見洪辭切，知終不為己用，乃殺之. 徐眾三國評曰：洪敦天下名義，救舊君之危，其恩足以感人情，義足以勵薄俗. 然袁亦知己親友，致位州郡，雖非君臣，且實盟主，既受其命，義不應貳. 袁、曹方睦，夾輔王室，呂布反覆無義，志在逆亂，而邈、超擅立布為州牧，其於王法，乃一罪人也. 曹公討之，袁氏弗救，未為非理也. 洪本不當就袁請兵，又不當還為怨讎. 為洪計者，苟力所不足，可奔他國以求赴救，若謀力未展以待事機，則宜徐更觀釁，效死於超. 何必誓守窮城而無變通，身死殄民，功名不立，良可哀也！洪邑人陳容少為書生，親慕洪，隨洪為東郡丞；城未敗，洪遣出. 紹令在坐，見洪當死，起謂紹曰：「將軍舉大事，欲為天下除暴，而專先誅忠義，豈合天意！臧洪發舉為郡將，奈何殺之！」紹慚，左右使人牽出，謂曰：「汝非臧洪儔，空複爾為！」容顧曰：「夫仁義豈有常，蹈之則君子，背之則小人. 今日甯與臧洪同日而死，不與將軍同日而生！」複見殺. 在紹坐者無不歎息，竊相謂曰：「如何一日殺二烈士！」先是，洪遣司馬二人出，求救于呂布；比還，城已陷，皆赴敵死.

評曰：呂布有虓虎之勇，而無英奇之略，輕狡反覆，唯利是視. 自古及今，未有若此不夷滅也. 昔漢光武謬於龐萌，近魏太祖亦蔽于張邈. 知人則哲，唯帝難之，信矣！陳登、臧洪並有雄氣壯節，登降年夙隕，功業未遂，洪以兵弱敵強，烈志不立，惜哉！